**ΘΕΜΑ: Για τα αιτήματα των εργαζόμενων στο Δήμο Αμαρουσίου**

Οι εργαζόμενοι του Δήμου Αμαρουσίου, έχουν διαμαρτυρηθεί πολλές φορές στο ΔΣ για ζητήματα που αφορούν τα αιτήματά τους αναφορικά με τις συνθήκες ή τους όρους της εργασιακής τους σχέσης.

Τα ζητήματα είναι πολιτικά και θεσμικά, όσο και πραγματικά, σήμερα, επικεντρωνόμαστε στο θέμα των συμβασιούχων.

Σε ό,τι αφορά τους συμβασιούχους, είναι σαφές, την εποχή της μνημονιακής κρίσης που βαθαίνει ολοένα και περισσότερο, αποδεικνύοντας το ψευδεπίγραφο της δήθεν αριστερής Κυβέρνησής μας, ότι η ανασφάλειά τους είναι μεγαλύτερη.

Καταδικάζω τις ευέλικτες μορφές εργασίας- οι εργαζόμενοι πρέπει να έχουν μόνιμη εργασία, σε αξιοπρεπείς συνθήκες, με αξιοπρεπή μισθό και με πλήρη εργασιακά και ασφαλιστικά δικαιώματα. Γι αυτό θα πρέπει να δεσμευθεί, έστω και πολιτικά ο Δήμος να διεκδικήσει τη μονιμοποίηση όλων των συμβασιούχων του: Υπάρχουν εργαζομενοι που μπορεί να μην έχουν προσληφθεί μέσω ΑΣΕΠ, αλλά εργάζονται αδιάλειπτα για χρόνια και εξυπηρετούν πάγιες και διαρκείς ανάγκες και έχουν αποδείξει στην πράξη την αξία τους: Πού τους στέλνουμε αυτούς τους ανθρώπους μετά από τόσα χρόνια δουλειάς;

Είναι σαφές, ιδίως στην καθαριότητα, αλλά και στους άλλους τομείς, ότι οι συμβασιούχοι εξυπηρετούν πάγιες και διαρκείς ανάγκες σε βαθμό που να είναι απαραίτητοι για τη λειτουργία του Δήμου. Το να μην απασχολούμε τους συμβασιούχους, δηλαδή το να κρατάμε σύγχρονους ομήρους, δεν εξυπηρετεί μόνο μία ηθική μας υποχρέωση απέναντί τους ή ιδεολογικό καθήκον μας, αποτελεί και το συμφέρον του Δήμου, στην περίπτωση μη ανανέωσης των συμβάσεών τους, αφού οι συμβασιούχοι, αναγκάζονται να αποχωρήσουν λόγω λήξης της σύμβασής τους, ακριβώς όταν έχουν γίνει πιο αποδοτικοί- όταν δηλαδή έχουν εκπαιδευτεί και έχουν μόλις αρχίσει να αποκτούν εμπειρία στα καθήκοντά τους. Σε κάθε περίπτωση, η μονιμοποίησή τους είναι ανάγκη του Δήμου. Δεν είναι ούτε σπατάλη, ούτε ρουσφέτια.

*Μαίρη Διακολιού – Ανεξάρτητη δημοτική σύμβουλος Αμαρουσίου*